Broj: 711-I-1310-M-100/21-02-12

Zagreb, 22. srpnja 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka i Alekesandre Jozić-Ileković, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnice Majde Burić, zastupnice u Hrvatskom saboru,** na 136. sjednici, održanoj 22. srpnja 2021., daje sljedeće

**MIŠLJENJE**

**Na temelju članka 12. stavka 1. ZSSI-a dužnosnica Majda Burić, zastupnica u Hrvatskom saboru, ne može istovremeno uz profesionalno obnašanje javne dužnosti zastupnice u Hrvatskom saboru primati naknadu za obavljanje javne dužnosti člana županijske skupštine** **jedinice lokalne ili područne (regionalne) samouprave.**

Obrazloženje

Zahtjev za davanjem mišljenja Povjerenstva podnijela je dužnosnica Majda Burić, zastupnica u Hrvatskom saboru. U knjigama ulazne pošte zahtjev je zaprimljen 21. srpnja 2021., pod brojem 711-U-3945-M-100/21-01-5, povodom kojeg je otvoren predmet broj M-100/21.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu odredbi ZSSI-a. Uvidom u Registar dužnosnika Povjerenstvo je utvrdilo da Majda Burić obnaša dužnost zastupnice u Hrvatskom saboru od 25. lipnja 2021. Slijedom navedenog, Majda Burić je povodom obnašanja navedene dužnosti obvezna postupati sukladno odredbama ZSSI-a.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnica od Povjerenstva traži odgovor može li kao zastupnica u Hrvatskom saboru koja dužnost obnaša profesionalno primati naknadu za rad u županijskoj skupštini.

Člankom 12. ZSSI-a propisano je da dužnosnici koji za vrijeme obnašanja javne dužnosti primaju plaću za dužnost koju obnašaju, ne smiju primati drugu plaću ni naknadu za obnašanje druge javne dužnosti, osim ako je zakonom drugačije propisano.

Člankom 4. stavkom 1. ZSSI-a propisano je da se plaćom dužnosnika, u smislu tog Zakona, smatra svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Vezano za odredbe članka 13. ZSSI-a Povjerenstvo obrazlaže da je člankom 3. stavcima 1., 2. i 3. ZSSI-a propisano tko su dužnosnici u smislu toga Zakona te da navedene dužnosti predstavljaju *numerus clausus*, odnosno da Povjerenstvo nema ovlasti širiti krug dužnosnika izvan onog propisanog člankom 3. ZSSI-a.

Međutim, Povjerenstvo ukazuje da pojam dužnosnika u smislu ZSSI-a i pojam javne dužnosti nisu istoznačnice, već je krug javnih dužnosti mnogi širi od kruga dužnosnika definiranog ZSSI-om. Druga javna dužnost iz članaka 13. ZSSI-a podrazumijeva svaku javnu dužnost, bez obzira jesu li obnašatelji te javne dužnosti ujedno i dužnosnici u smislu članka 3. stavaka 1., 2. i 3. ZSSI-a. Tako su članovi predstavničkih tijela jedinica lokalne odnosno područne (regionalne) samouprave, koje sukladno članku 75. Zakona o lokalnim izborima („Narodne novine“, broj 144/12., 121/16., 98/19., 42/20., 144/20. i 37/21.) biraju građani na neposrednim izborima, nedvojbeno obnašatelji javnih dužnosti, odgovorni prema građanima koji su ih izabrali, iako ih ZSSI ne određuje kao dužnosnike. Povjerenstvo stoga tumači da obnašanje dužnosti člana županijske skupštine nedvojbeno predstavlja obnašanje druge javne dužnosti u smislu odredbe članka 13. stavka 1. ZSSI-a.

Zakon o lokalnoj i područnoj (regionalnoj) samoupravi („Narodne novine“, broj 33/01, 60/01., 129/05., 109/07., 125/08., 36/09., 36/09., 150/11., 144/12., 19/13., 137/15., 123/17. i 98/19. u daljnjem tekstu: ZLPS) definira mjesnu samoupravu kao oblik neposrednog sudjelovanja građana u odlučivanju o lokalnim poslovima od neposrednog i svakodnevnog utjecaja na život i rad građana. Člankom 27. stavkom 1. ZLPS-a propisano je da su općinsko vijeće, gradsko vijeće i županijska skupština predstavnička tijela građana i tijela lokalne, odnosno područne (regionalne) samouprave koja donose akte u okviru djelokruga jedinice lokalne, odnosno područne (regionalne) samouprave te obavljaju druge poslove u skladu sa zakonom i statutom jedinice lokalne, odnosno područne (regionalne) samouprave.

Stoga sudjelovanje dužnosnice kao saborske zastupnice u radu županijske skupštine jedinice lokalne ili područne (regionalne) samouprave, nije u suprotnosti s odredbom čl. 13. st. 1. ZSSI-a, koji propisuje kao pravilo da za vrijeme obnašanja javne dužnosti na koju je izabran ili imenovan dužnosnik ne smije obnašati drugu javnu dužnost, predviđajući i iznimku od toga pravila i to u slučaju ako je zakonom drugačije propisano. Naime, člankom 9. Zakona o izborima zastupnika u Hrvatski sabor („Narodne novine“ broj 116/99, 109/00, 53/03, 69/03, 167/03, 44/06, 19/07, 20/09, 145/10, 24/11, 93/11, 120/11, 19/15, 104/15, 98/19) zastupnik istodobno s obnašanjem zastupničke dužnosti ne može biti: sudac Ustavnog suda Republike Hrvatske, sudac, državni odvjetnik, zamjenik državnog odvjetnika, pučki pravobranitelj, zamjenik pučkog pravobranitelja, predsjednik ili potpredsjednik Vlade Republike Hrvatske, ministar, državni tajnik, čelnik državne upravne organizacije, zamjenik čelnika državne upravne organizacije, rukovoditelj upravne organizacije u sastavu ministarstva, glavni tajnik Vlade Republike Hrvatske, glavni tajnik ministarstva, predstojnik ureda i ravnatelj agencije Vlade Republike Hrvatske, predstojnik Ureda Predsjednika Republike, predstojnik Ureda Vijeća za nacionalnu sigurnost, veleposlanik, generalni konzul, župan ili zamjenik župana, gradonačelnik ili zamjenik gradonačelnika Grada Zagreba, djelatne vojne osobe, službenici i namještenici u Oružanim snagama, član uprave trgovačkog društva, ustanove i izvanproračunskog fonda u pretežitom državnom vlasništvu te čelnik pravne osobe koja je Saboru obvezna po zakonu podnositi izvješće. Iz navedenog proizlazi da je tim Zakonom nije zabranjeno istovremeno obnašanje dužnosti saborskog zastupnika i člana županijske skupštine jedinice lokalne ili područne (regionalne) samouprave te slijedom navedenog sudjelovanje saborske zastupnice u radu skupštine nije u suprotnosti s odredbom čl. 13. st. 1. ZSSI-a.

Međutim, primanje naknade za rad u županijskoj skupštini za vrijeme dok obnaša dužnost zastupnice u Hrvatskom saboru, profesionalno, za što prima plaću, bilo bi u suprotnosti s odredbom članka 12. ZSSI-a.

Slijedom navedenog, Povjerenstvo zaključuje kako je dalo mišljenje kao u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnica Majda Burić, elektronička dostava
2. Objava na internetskoj stranici Povjerenstva
3. Pismohrana